بینای بانکی ناوەندیی عێراق

بینای بانکی ناوەندیی عێراق تاوەرێکی ٣٨ نھۆمییە و بەرزییەکەی ١٧٢ مەتر لە ئاستی زەویەوەیە، و بارەگای نوێی بانکی ناوەندی عێراقە،  دەکەوێتە کەناری ڕووباری دیجلە لە گەڕەکی ئەلجادریەی بەغدا لە عێراق.  

بیناکە لەلایەن تەلارسازێکی بەناوبانگی عێراقی کۆچکردوو زەھا حەدید دیزاین کراوە و ھێمای گەشەسەندنی ئابووری و ئاوەدانکردنەوەی عێراقە. بیناکە نووسینگە و ھۆڵی کۆنفڕانس و خەزنەی دراو و زێڕ و مۆزەخانە و شانۆیەکی بۆ ئاھەنگگێڕان لەخۆدەگرێت، و بە شوێنی سەوزایی دەرەوە دەورە دراوە.

ڕووبەری بیناکە ١٩ ھەزار مەتر چوارگۆشەیە و پێکھاتووە لە سێ نھۆمی ژێر زەوی و ٣٥ نھۆمی سەرەوەی زەوی. بە دیوارێکی ئەستووری قاییم دەورە دراوە کە پێکھاتووە لە ٢٧٠ پایڵ کە قووڵیەکەی ٥٠ مەتر دەبێت و بە شێوەیەک دیزاین کراوە کە تەمەنی ١٠٠ ساڵ بێت.

لە کۆتایی ساڵی ٢٠١٨ دەستی بە دروستکردنی کراوە و بڕیارە لە ساڵی ٢٠٢٥ تەواو بکرێت، بەمەش دەبێتە بەرزترین باڵەخانە لە بەغدا و عێراق. تێچووی پڕۆژەکە نزیکەی ٧٧٢ ملیۆن دۆلار بووە و لەگەڵ کۆمپانیای ئازەری داکس کۆنستراکشن گرێبەست کراوە بۆ دروستکردنی.

 سەرچاوەکان 

 سەرچاوەکان 

پۆل:خانووبەرەکان و پێکھاتەکانی بەغدا